Espanjan sisällissotaan osallistumisen estäminen


Laki eräistä toimenpiteistä Espanjan sisällissotaan osallistumisen estämiseksi.

Suomen asetuskokoelma 172/1937.

Annettu Helsingissä 30 päivänä huhtikuuta 1937.

Eduskunnan päätöksen mukaisesti säädetään:

1 §. Joka pestaa tai yrittää pestata toisen henkilön sotapalvelukseen Espanjaan, tuomittakoon, jollei teko ole rikoslain mukaan rangaistava, vankeuteen enintään yhdeksi vuodeksi tai sakkoon.

2 §. Jos Suomen kansalainen pestautuu sotapalvelukseen Espanjaan, rangaistakoon vankeudella enintään kuudeksi kuukaudeksi tai sakolla.

3 §. Matkalippua Espanjaan tai tämän maan kautta johonkin muuhun maahan älköön myytäkö kenellekään, joka ei ole saanut passin antamiseen oikeutetun viranomaisen lupaa matkustaa Espanjaan.

Joka rikkoo 1 momentissa annetun kiellon, rangaistakoon sakolla.

4 §. Espanjaan menevän suomalaisen aluksen päällikön tulee
valvoa, ettei alukseen oteta espanjalaiseen satamaan matkustavaa henkilöä, jolta puuttuu 3 §:ssä mainittu lupa,
kieltää, merimieslain 51 §:n 2 momentissa olevista määräyksistä poiketen, miehistöä menemästä maihin Espanjassa, mikäli palvelustoimi sitä ei välttämättömästi vaadi, ja
valvoa, etteivät muut aluksessa olevat henkilöt, joilta puuttuu 3 §:ssä mainittu lupa, mene maihin Espanjassa.

Aluksen päällikkö, joka ei noudata edellä tässä pykälässä olevia määräyksiä, rangaistakoon sakolla.

5 §. Asetuksella voidaan Espanjaan menevien suomalaisten alusten noudatettavaksi säätää,
että aluksen on poikettava määrättyyn ulkomaan satamaan ottamaan sieltä alukseen asianmukaisesti asetettuja tarkastajia tai laskemaan heitä maihin,
että näiden tarkastajain, jotka on aluksessa majoitettava ja kohtuullisesta korvauksesta muonitettava, on sallittava heille annettujen ohjeiden mukaisesti tarkastaa aluksen lastia ja matkustajia, sekä
että päällikön on annettava asetuksessa tarkemmin mainittujen sota-alusten tutkia, onko aluksessa tarkastajia vai ei.

Aluksen päällikkö, joka ei noudata tämän pykälän nojalla annettavia määräyksiä, rangaistakoon sakolla.

6 §. Espanjalla tarkoitetaan tässä laissa myös Espanjan alusmaita ja Marokon espanjalaista vyöhykettä.

7 §. Tarkemmat määräykset tämän lain soveltamisesta annetaan asetuksella.

8 §. Tämä laki on voimassa 1 päivään huhtikuuta 1938, mutta asetuksella voidaan määrätä, että sen soveltaminen on jo sitä ennen lakkaava. Rikoksesta, joka on tehty lain soveltamisaikana, on kuitenkin sen säätämään rangaistukseen edelleenkin tuomittava.

Helsingissä 30 päivänä huhtikuuta 1937.

Tasavallan Presidentti KYÖSTI KALLIO.

Ulkoasiainministeri Rudolf Holsti.

Asetus sisältävä erinäisiä määräyksiä Espanjan sisällissotaan osallistumisen estämiseksi.

Suomen asetuskokoelma 173/1937.

Annettu Helsingissä, 30 p:nä huhtikuuta 1937.

Ulkoasiainministerin esittelystä säädetään eräistä toimenpiteistä Espanjan sisällissotaan osallistumisen estämiseksi 30 päivänä huhtikuuta 1937 annetun lain 5 §:n nojalla:

1 §. Espanjaan matkalla olevan suomalaisen aluksen on poikettava määrättyyn ulkomaan satamaan ottamaan sieltä alukseen asianmukaisesti asetettuja tarkastajia. Aluksen lähdettyä Espanjasta on tarkastajat saatettava määrättyyn satamaan.

Merenkulkuhallitus tiedoittaa, mihin satamiin 1 momentissa mainitussa tarkoituksessa on poikettava.

2 §. Edellä 1 §:ssä mainittujen tarkastajien on sallittava heille annettujen ohjeiden mukaisesti tarkastaa aluksen lastia ja matkustajia ennen lastin purkamista tai matkustajien maihinnousua Espanjassa.

Tarkastajat on aluksessa majoitettava sekä kohtuullisesta korvauksesta muonitettava, ja on heillä oikeus käyttää aluksen lennätin- ja puhelinlaitteita.

Kun tarkastaja on aluksessa, on sen käytettävä viiriä tai muuta tunnusmerkkiä, jonka muodon merenkulkuhallitus tiedoittaa.

3 §. Edellä 1 §:ssä mainitun suomalaisen aluksen päällikön on annettava Ison-Britannian, Italian, Ranskan ja Saksan sota-alusten tutkia, onko aluksessa tarkastajia vai ei.

4 §. Espanjalla tarkoitetaan tässä asetuksessa myös Espanjan alusmaita ja Marokon espanjalaista vyöhykettä.

Kuitenkaan eivät tämän asetuksen säännökset toistaiseksi koske aluksia, jotka käyvät Kanarian saarilla ja eräillä Afrikan länsirannikolla olevilla Espanjalle kuuluvilla alueilla, joista merenkulkuhallitus tarkemmin tiedoittaa.

5 §. Tarkemmat määräykset tämän asetuksen soveltamisesta antaa merenkulkuhallitus.

6 §. Tämän asetuksen säännösten ja sen 5 §:n nojalla annettujen määräysten rikkomisesta noudatettakoon, mitä edellä mainitussa laissa on säädetty.

7 §. Tämä asetus ja merenkulkuhallituksen 5 §:n nojalla antamat määräykset ovat voimassa toistaiseksi, kuitenkin enintään 1 päivään huhtikuuta 1938. Rikokseen, joka on tehty asetuksen voimassaoloaikana, on kuitenkin asetusta ja mainittuja määräyksiä sen jälkeenkin sovellettava.

Helsingissä 30 päivänä huhtikuuta 1937.

Tasavallan Presidentti KYÖSTI KALLIO.

Ulkoasiainministeri Rudolf Holsti.

Laki eräistä toimenpiteistä Espanjan sisällissotaan osallistumisen estämiseksi annetun lain voimassaoloajan pitentämisestä.

Suomen asetuskokoelma 183/1938.

Annettu Helsingissä 28 päivänä huhtikuuta 1938.

Eduskunnan päätöksen mukaisesti säädetään, että 30 päivänä huhtikuuta 1937 annettu laki eräistä toimenpiteistä Espanjan sisällissotaan osallistumisen estämiseksi on edelleen voimassa 1 päivään huhtikuuta 1939. Asetuksella voidaan kuitenkin määrätä, että lain soveltaminen on jo ennen sitä lakkaava.

Helsingissä 28 päivänä huhtikuuta 1938.

Tasavallan Presidentti KYÖSTI KALLIO.

Ulkoasiainministeri Rudolf Holsti.

Asetus erinäisiä määräyksiä Espanjan sisällissotaan osallistumisen estämiseksi sisältävän asetuksen voimassaoloajan pitentämisestä.

Suomen asetuskokoelma 184/1938.

Annettu Helsingissä 28 päivänä huhtikuuta 1938.

Ulkoasiainministerin esittelystä säädetään, että 30 päivänä huhtikuuta 1937 annettu, erinäisiä määräyksiä Espanjan sisällissotaan osallistumisen estämiseksi sisältävä asetus on edelleen voimassa, kuitenkin enintään 1 päivään huhtikuuta 1939.

Helsingissä 28 päivänä huhtikuuta 1938.

Tasavallan Presidentti KYÖSTI KALLIO.

Ulkoasiainministeri Rudolf Holsti.

Espanjan sisällissota ja Suomi